KAA YE 10
Yesu Yɛɛ A Wolo A Wati Gbi
Kɔ bi wolo bi lebla ma a wati gbi hinda bɛbɛngɔ mia?— Tɛnga lɔ na ii bɛbɛni. Bi kɔɔ lɔ kɛ Yesu woloilɔ Jɛhova ma kɛ ngi lebla?— Tɔmasei na i kɛni a gbɔɔ bi ma kɔ bi wolo bi lebla ma sia bɛ tɛnga lɔ na ii bɛbɛni. Mu kaa wue lɛ kɔlongɔ ji ma.
Pɛiŋ Yesu aa ya wa ndunyi ji hu, i yɛ ngi Kɛkɛ gama lɔ ngelegohu. Kɛɛ ngi lebla ti yɛɛ gbɔma ndunyi ji hu. Ti biyei mia yɛla a Josɛfi tia Mɛɛli. Bi kɔɔ lɔ sia ti ye woteni a ngi lebla?—
Ji Yesu yɛ ngelegohu, Jɛhova ngi lɛvui wumbui lɔ kɛ i punga Mɛɛli hu kɔ i ngi le ndunyi ji ma. Kabande hinda mia Jɛhova pieni! Yesu lolailɔ Mɛɛli gui hu sia lee a wue la a ndenga yepekeisia. Ngawu taalu leengɔ woma, ti Yesu leilɔ. Pii ji huwue mia Mɛɛli tia ngi hini Josɛfi ti woteni a Yesu lebla ndunyi ji hu.
Ji Yesu guni a fo 12, i hinda wueilɔ na a kɛ kɛ ngi longɔ wa a ngi Kɛkɛ, Jɛhova. Ji wueilɔ ji Yesu tia ngi lebla ti lini tewemahu gomi hu Jelusalɛm. Ji ti yɛ yamama ti ye tahu, Josɛfi tia Mɛɛli tii Yesu lɔni ti lia. Bi kɔɔ lɔ mia i yɛ na?—
Gbɛva mia Yesu yɛ Ngewɔ hɛ wɛlei bu?
Josɛfi tia Mɛɛli ti yamailɔ gbɔma a pimɛ Jɛlusalɛm kɔ ti Yesu gɔkoi. Tii gui ta ngi lɔ, na ti lii nyani lɔ wa. Kɛɛ jii sawa leengɔ woma, ti Yesu lɔilɔ Ngewɔ hɛ wɛlei bu. Bi kɔɔ lɔ gbɛva mia Yesu yɛ Ngewɔ hɛ wɛlei bu?— Gbɛva see, na mia a gu i kaa wue na kɔlongɔ ngi kɛkɛ ma, Jɛhova. Ngi longɔ a Jɛhova tao ngi longɔ yɛla i kaa wue kɔlongɔ ngi ma, tao i ngi liima hindei wue. Sia bɛ i lakpani, i wote a hindo, i yɛɛ tuŋ a wolo Jɛhova ma. Yesu woloilɔ sia bɛ ii yɛ bɛbɛni tao sia bɛ i yɛ kɔɔ lɔ kɛ a mɔnɛ lɔ. Kɛɛ Yesu woloilɔ Josɛfi bɛ ma tia Mɛɛli?— Baibui ndeilɔ yɛ i woloilɔ ti ma.
Gbɔɔ ba kaa kɔlongɔ Yesu ma?— Kungɔ bi wolo bi lebla ma, sia bɛ tɛnga lɔ na ii bɛbɛni. Ba na wue lɔ?—
BAIBU WUI JISIA GAA BI BAIBUI HU
Luuk 1:30-35; 2:45-52
Ɛfɛsubla 6:1
Hiibrublɛisia 5:8
dik_Latn bam_Latn bam_Latn bam_Latn bam_Latn bam_Latn twi_Latn bam_Latn bam_Latn twi_Latn lim_Latn pag_Latn bjn_Latn